
Această carte este un omagiu mamei mele – adresat din păcate post-mortem…


…căci ea a trăit această Voltă cu mult înaintea timpului în care eu aş fi putut înţelege şi aprecia aşa ceva.


Sensul profund al acestei Volte a fost întregul conţinut al vieţii, artei şi personalităţii ei.


Totodată dedic această carte nepoatei mele


Nives Vera Elisabeth


născută tocmai în timpul lucrului la prezentele texte.


…poate, cândva, va trăi şi ea această Voltă, asemenea străbunicii ei.




Mama mea, artista Tatiana Brandsdörfer (pictoriţă), a murit la 2 iulie 1991, foarte departe de locul în care eu locuiam. Ea a decis ca eu să fiu anunţat abia după înmormântare. Aşadar am primit această informaţie – înţeleasă aici ca experienţă/percepţie empirică – abia în seara acelei zile triste a înmormântării mamei. Surprinzător: această informaţie/experienţă nu a declanşat în sufletul meu nici lacrimi, nici tristeţe şi cu atât mai puţin vreo depresiune psihică. Este adevărat că în timpul ce a urmat am încercat adesea să „vorbesc cu ea” – încercam să o caut… Aprindeam o lumânare şi mă gândeam intensiv la ea, cuprins fiind de mare pietate.


Aşa ceva este mult şi frumos … şi în acelaşi timp mult prea puţin: pierdusem totuşi propria mamă!


Aproape douăzecişicinci de ani de la moartea ei, în luna Decembrie 2015, pe când lucram tocmai la această carte, am descoperit din întâmplare într-un sertar uitat unele tablouri pictate de mama mea. Cu toate că aceste tablouri nu erau din punct de vedere artistic dintre cele mai reuşite ale ei, ele au avut o neaşteptată forţă de impact asupra sufletului meu. Deodată am fost direct confruntat cu sufletul ei! Pentru prima dată am izbucnit în lacrimi – aşa cum fiecare fiinţă simte sau resimte experienţa/informaţia pierderii propriei mame! Admiram morala ei exemplară, profund creştină, care acum îmi lipsea. Abia în acel moment am preţuit aşa cum se cuvine iubirea ei nemărginită pentru oameni, pentru animale ca şi pentru muzică şi culori. După un timp atât de îndelungat am înţeles prin aceste tablouri mult, foarte mult…


Uitatele tablouri nu mi-au readus mama… Nu! Însă ele mi-au înlesnit simţirea (emoţională) a morţii ei! Arta – arta ei! – a realizat după aproape douăzecişicinci de ani ceea ce părea a nu mai fi posibil: să împerecheze totuşi experienţa cu resimţirea acesteia de către mine, aşa cum îndeobşte este cazul! Până la acel moment nu mi-am fi putut închipui vreodată că între o experienţă şi resimţirea subiectivă a acesteia ar putea trece atâta amar de vreme! Se pare că în lumea sufletului şi a emoţiilor nu domneşte vreo regulă impregnată de raţiune… căci acolo şi imposibilul este posibil!1





1 NOTĂ IMPORTANTĂ: Pe parcursul întregului volum, şi mai cu seamă în eseul Culoare şi Fiinţă, se va ţine seama, în spiritul fenomenologiei, de o riguroasă diferenţiere între conceptul de experienţă şi simţirea/resimţirea acesteia de către subiect. Astfel: 1) „experienţă” desemnează percepţia empirică a unui element/fenomen din afara subiectului; asemănător, „experienţă” poate desemna şi a afla, a primi o informaţie, adică atunci când subiectul ia cunoştinţă de o idee nu prin simţuri, ci pe cale mentală (înţelegere!). 2) „A simţi/a resimţi” desemnează în fond prelucrarea/valorificarea experienţei, fie ea în tărâmul emoţional (suflet), fie în cel ideatic (spirit). În ambele cazuri această prelucrare/valorificare este mereu subiectivă (se petrece exclusiv în subiect – în sufletul sau în spiritul acestuia).


Cu alte cuvinte experienţa poate fi înţeleasă ca a fi o cauză, iar a simţi sau resimţi (simţul, simţământul, senzaţia), dar şi fertilitatea unei idei aflate (interpretări sau speculaţii pe marginea acesteia), pot fi înţelese ca efect.


Şi mai pe scurt: experienţă = ce „intră” în subiect, iar simţire/resimţiere, senzaţie etc. = cum reacţionează subiectul la ceea ce a aflat. Extins, este vorba aici de contactul subiectului cu Lumea din afara sa!


În limba franceză echivalentul lui „experienţă” este expérience, iar în limba germană Erfahrung – ambele foarte des folosite în texte filosofice. Pentru a simţi/a resimţi, simţ/simţământ, senzaţie, francezii folosesc cuvântul éprouver, iar germanii Empfindung.




Cuvânt înainte


Pentru cititorii care cunosc deja unele scrieri de-ale mele ar fi trebuit să fi devenit o evidenţă: Am încercat întotdeauna să cuplez ideea cu emoţia, adică să exprim atât aura emoţională a ideilor, cât şi miezul ideatic al emoţiilor.


Consider a fi o prejudecată rigidă afirmaţia potrivit căreia lumea ideilor – a ideilor filosofice! – nu ar avea nimic comun cu lumea emoţiilor; cu atât mai mult a crede că aceste două lumi s-ar exclude reciproc.2 Mult mai curând sfera ideii/raţiunii şi cea a emoţiei se oglindesc, se caută şi chiar se susţin reciproc, împofida faptului că uneori acest fenomen nu este lesnicios vizibil. Ceea ce constituie Humanul – spiritul şi sufletul – nu sunt două monade independente, ci o complexă, foarte complexă diadă!3


Nu mai puţin adevărat este că în interiorul acestei diade se ivesc adevărate tensiuni care adesea sunt inconciliabile, cum este în filosofie cunoscutul conflict ireductibil dintre Logos şi Mythos, în care Logosul se întemeiază pe idee şi raţiune, în vreme ce Mythosul se sprijină mai curând pe emoţionalitatea credinţei. Faptul că acest antagonism se manifestă aproape permanent şi întotdeauna în interiorul fiinţei umane nu poate fi un indiciu al coexistenţei a două monade în complexul uman (spirit şi suflet sau raţiune şi emoţionalitate). Mult mai curând acest fapt înseamnă o dovadă convingătoare a existenţei unei diade înlăuntrul căreia se petrec procese foarte dinamice, câteodată chiar dramatice. Nici spirit sau suflet, nici idee/raţiune sau emoţie pot fi despărţite vreodată în cadrul unei sinteze! Ele sunt Una într-un singur Tot: Fiinţa Umană! Heterogenitatea care apare la fiinţa umană văzută în perspectivă analitică primeşte în cadrul unei perspective sintetice indubitabil trăsăturile omogenităţii! Atât de mare este diferenţa între a înţelege fiinţa umană ca fiind două monade (raţiune şi emoţie) şi a o înţelege ca fiind o diadă!


În acest spirit am introdus în eseurile mele în mod neaşteptat şi neconvenţional, în plin curs al dicursului analitic, per se întemeiat pe raţiune (vezi: fără de emoţiii), metafore, comparaţii poetice şi formulări care determină stări emoţionale. Foarte posibil că o asemenea abatere stilistică, absolut „neortodoxă”, apare unor cititori neobişnuită, ba chiar stridentă sau deranjantă. Alţi cititori însă acceptă şi chiar apreciază acest act de indisciplină stilistică. Totuşi, motivul principal pentru care nu intenţionez să renunţ la „grefe” poetice în texte teoretice sunt convingerile mele filosofice schiţate ceva mai sus.


Totuşi, odată cu această „marcă stilistică” în textele mele teoretice tema diadei idee-emoţie la fiinţa umană nu este pentru mine pe deplin rezolvată. În romanul Frumoasa insulă, scris în anul 2005, am introdus două personaje foarte semnificative (dealtfel esle sunt personajele principale): eruditul Horaţio şi „adversarul” său Felix. În vreme ce Horaţio este omul raţiunii care îşi interzice orice emoţionalitate (sau cel puţin încearcă să o facă!), Felix, un om cel puţin tot atât de cultivat ca primul!, este în schimb un om care se lasă aproape permanent guvernat de emoţii şi simţuri. Cei doi poartă des discuţii contradictorii ce se apropie de graniţa violenţei. Felix este cel care câştigă mereu! Mai ales în confruntarea cu moartea câştigă Felix suveran!… Este aproape de prisos să subliniez aici că Horaţio şi Felix sunt în fond una şi aceeaşi persoană, că ambii sunt o diadă şi nicicum două monade! (chiar dacă în roman i-am despărţit în mod artificial din raţiuni de dramaturgie).


Următorii zece ani m-a urmărit necontenit această temă; sau, mai bine zis, am urmărit-o ba mai mult, ba mai puţin conştient.


După un atac cardiac – cu pericol de moarte, dar din fericire cu succes tratat de către doctori – nu am mai putut timp de mai bine de un an nici să scriu şi nici măcar să citesc. Nici acum nu pot să îmi mi explic acest „stop” al activităţii mele spirituale! Pe când „pauza” în sfârşit se terminase, reîncepusem să scriu cu mare prudenţă şi pe alocuri chiar nesigur pe mine (probabil voiam să-mi demonstrez că pot din nou să scriu!). Din fericire textele au devenit, pas cu pas, din ce în ce mai profunde şi, după părerea mea, din ce în ce mai bune. Era însă evident că multe pasaje şi chiar texte întregi erau puternic impregnate de emoţionalitate. Iată: eram din nou guvernat de vechea mea temă – diada idee-emoţie! Am hotărât să public această culegere de texte sub titlul Plimbări printre idei şi emoţii 2013-2014 (BoD - 2015). Totuşi înainte de a publica această carte am dorit să reechilibrez balanţa dintre raţiune şi emoţie, de astă dată în favoarea raţiunii. Pentru asta am scris în anul 2014 două eseuri care probabil sunt cele mai bune ale mele: Tăcerea, cifra zero şi liniştea şi cel numit Culoare şi fiinţă. În cadrul acestor două eseuri s-a petrecut, din partea mea absolut instinctiv, pilotată probabil de către subconştient, o voltă uluitoare: tema diadei raţiune-emoţie a păşit din nou în prim-plan, şi chiar sub altă formă, mult mai accentuată şi manifestă ca deobicei! (…şi eu care voiam tocmai prin aceste ultime eseuri să mut centrul de greutate înspre raţiune!…).


DESENUL ACESTEI VOLTE


În primul eseu, Tăcerea, cifra zero şi liniştea, interpretez în ultimul capitol liniştea ca a fi un „zero absolut”, înspre care fiinţa fuge de „gălăgia lumii” pentru a putea ajunge la esenţe şi astfel a se apropia de Dumnezeire (Tranquillitas animi sau Ataraxie în sensul dat acestui concept de Epicur). Acolo pot fi desluşite rezonanţele unui îndemn ascuns de a se depărta de fenomenele perceptibile şi de înţelegerea lor prin raţiune(!) în favoarea unei apropieri de senzorialitate şi emoţie – singurele care ne înlesnesc a auzi „sunetul originar al lumii” şi al tuturor fenomenelor – adică a intra în contact nemijlocit cu esenţele! Această idee este, fără îndoială, debutul Voltei!…


În al doilea eseu, Culoare şi fiinţă, capătă această Voltă o formă şi mai clară şi radicală. După o mulţime de pagini conţinând riguroase filosofice, fizicale şi fiziologic-anatomice analize (cu toate îndeajuns de „seci”), urmează o profundă parte eseistică. Pe la sfârşitul acestei părţi întrerup abrupt discursul cu frazele: „Eu nu mai ştiu, nu mai pot şi poate nici nu mai vreau să spun ceva în plus despre Culoare şi Fiinţă. Cel mult, aş putea să mă adresez acum unui prieten, unui prieten bun, apropiat, unui prieten de suflet şi gândire”… Şi la sfârşitul acestei „cuvântări” plină de tandreţe şi emoţionalitate către „prieten” îi spun acestuia: „Poate… poate ar fi fost mai bine să te fi mângâiat pe creştet… în loc de a fi scris acest eseu…”


Unii cititori apropiaţi mie s-au arătat dezamăgiţi de această frază – presupuneau probabil că nu voi mai scrie teorie. Un refuz şi mai evident şi radical al teoriei în favoarea emoţiei nici că ar putea fi! Încerarea mea iniţială de a crea o stare de echilibru între raţiune şi emoţie a eşuat! Felix din Frumoasa insulă a câştigat din nou! Dacă eu am câşigat sau am pierdut ceva prin această Voltă va putea arăta numai viitorul. Deocamdată mie îmi place Volta… îmi place foarte tare… Dar, cum se ştie, nimic nu este făcut pentru eternitate…


Pentru a completa şi a accentua înnoit această Voltă foarte importantă pentru mine, mi-am permis, pe deplin conştient, un sacrilegiu stilistic: am încheiat această carte de eseuri cu un text adresat unei mici creaturi fără de apărare. Am ales un animal domestic – un motănaş –, cu toate că ar fi putut să fie aleasă orice altă creatură. Am numit această fiinţă imaginară (din păcate nu am nici un animal domestic în casă) Gheruţă.


În acest ultim text al cărţii − text ce nu mai poate fi considerat ca a fi un eseu − încerc să redau, în evidentă „cheie” poetică, toate emoţiile, stările sufleteşti şi gândurile pe care le poate avea o fiinţă umană în cadrul unei profunde legături cu un animal mult iubit. De aceea am dat acestei scrieri subtitlul Un text din lumea emoţiilor. Este bucuria şi seninătatea pe care un animal iubit le dăruieşte fiinţei umane, dar şi grijile şi fricile acesteia din urmă pentru binele vietăţii fără de apărare. Este vorba şi de jocurile-visuri pe care fiinţa umană într-o astfel de relaţie cu un animal le întreprinde, redevenind ea însăşi puţin copilărească (!). Sunt însă şi mustrările de conştiinţă şi sentimentul de culpă ale omului de a nu se fi comportat faţă de „prietenul” său întotdeauna corespunzător speciei şi naturii acestuia…


În continuare Gheruţă va fi însărcinat să vestească tuturor animalelor, şi mici şi mari, să fie foarte prudente în relaţiile lor cu oamenii, căci aceştia nu răspund întotdeauna cu dragoste atunci când li se arată, cu naivă bună-credinţă, dragoste şi devoţiune, aşa cum fac animalele. Gheruţă va afla că oamenii se pot isteriza, aşa cum odinioară un om înţelept a spus. Iar când tema acestei isterii este lăcomia − cum foarte des e cazul! − şi omul întrevede în sacrificarea animalelor câştiguri mari, Gheruţă trebuie să le avertizeze pe toate: Animalele nu au nici o şansă!


Totuşi există şi o consolare: Îi promit lui Gheruţă că atunci când voi pleca într-acolo de unde nimeni nu se mai întoarce, voi aranja cu Bunul Dumnezeu să le dăruiască animalelor, şi mici şi mari, o singură stea din multele miliarde ce sclipesc pe magicul firmament. După ce vor fi plecat din lumea noastră vor putea trăi cu toate pe acea stea minunată, numai după legile, puterile, dorinţele şi obişnuinţele lor − mai cu seamă fără de oameni! A şti asta le va ajuta pe toate! Mai ales în clipele grele, chinuitoare, în clipele de frică faţă de oameni şi în cele de panică în faţa morţii, acolo, în abatoarele apocaliptice, o privire în sus, spre steaua cea strălucitoare, le va fi întrucâtva un ajutor.


„…mai cu seamă fără de oameni…” am scris mai sus. Astea sunt cuvinte grele… foarte grele! Rog cititorul să înţeleagă aceste cuvinte numai în contextul în care ele au apărut şi nu cumva să interpreteze că Volta pe care încerc să o descriu în acastă carte ar fi o distanţare faţă de fiinţa umană în general. Volta care este şi tema acestui cuvânt înainte este numai una dinspre idee/raţiune înspre emoţii − atât şi nimic mai mult! Trebuie să fie clar că Volta, astfel înţeleasă, se petrece întotdeauna în cadrul, înlăuntrul personalităţii umane. În consecinţă, orice interpretare, analiză sau aprofundare a acestui fenomen poate fi întreprinsă numai pentru fiinţa umană şi nicidecum împotriva ei.


SENSUL ACESTEI VOLTE


Într-o lume modernă − foarte modernă!… − cum este lumea noastră în care conceptul de putere/forţă este din ce în ce mai rar asociat cu forţa ideilor, a emoţiilor sau a credinţei, ci mult mai des cu puterea de a se impune, de a lovi prin şiretenie, necinste, intrigi, înjosiri şi nu rare ori chiar prin mijloace fizice (lovituri cu pumni, cu piciorul până la estropierea victimei), dar şi acustice (strigăte, motoare sau muzică asurzitoare etc.), într-o asemenea lume în care emoţiile sunt înlocuite prin şocuri de adrenalină iar credinţa prin dubioase chaturi sau fanatizări în orice direcţie, gânditorului adevărat îi este interzisă tăcerea. Vocea lui devine obligaţie!


Nu numai gânditorul, ci orice persoană care doreşte dezvoltarea pozitivă a societăţii trebuie să ia atitudine împotriva oricărui agent coroziv care ameninţă procesul de civilizare. Acest proces de continuă aprofundare şi extindere a civilizaţiei se aseamănă cu un şantier − îl numesc „şantierul civilizaţiei”. Pe „şantierul civilizaţiei” trebuie lucrat fără răgaz, căci sarcinile ce se cer a fi rezolvate sunt din păcate foarte mari, mult mai mari decât ne-ar place! Unul din multele planuri ale „şantierului” este înlocuirea jignirii şi înjosirii prin respect, înlocuirea aroganţei prin înţeleaptă modestie, a trece de la răutate spre iubire, a preface indiferenţa egoistă în înţelegere şi empatie, a opune grosolăniei şi brutalităţii tandreţe şi eleganţă. Pe scurt: A transforma loviturile de orice fel în ajutor! Altfel, nu va rămâne din nobila idee de civilizaţie decât o jalnică „barbarie high-tech”. Altfel, a construi va fi înlocuit prin a demola. Căci o civilizaţie nu poate fi desemnată, şi cu atât mai puţin măsurată, prin mulţimea de computere sau prin neivelul de automatizare şi digitalizare ce o are.


Pentru a realiza aceste deziderate este imperioasă nevoie de a re-valorifica atât de des neglijata emoţionalitate şi sensibilitate a sufletului uman. Căci aceste minunate proprietăţi nu pot fi însuşite decât foarte rar numai prin raţiune, aşa cum cerea Immanuel Kant. Re-valorizarea, sau altfel spus, activarea emoţionalităţii şi a sensibilităţii este în fond tema mea permanentă a instaurării, respectiv re-instaurării echilibrului dintre idee/raţiune şi emoţionalitate în cadrul diadei umane.


În această perspectivă Volta de care vorbesc este nu numai pentru mine foarte importantă, ci ea poate să însemne pe marele „şantier al civilizaţiei” o cărămidă deloc neglijabilă.


*


A căuta echilibrul dintre idee/raţiune şi emoţii mi se pare a fi un imperativ actual, căci acesta este mai necesar ca oricând şi în acelaşi timp foarte binevenit. Dar a găsi acest echilibru este o întreprindere foarte dificilă şi delicată − cine poate spune cu precizie unde este acel punct magic ideal? Totuşi, mi se pare absolut necesar a căuta echilibrul între raţiune şi emoţie, chiar dacă unuia sau altuia i se întâmplă la distribuirea accentelor să favorizeze nedorit una dintre cele două extreme − aşa cum probabil mi s-a întâmplat şi mie în cartea de faţă.


Iniţial am dorit să fac cunoscut şi cititorilor mei de limbă germană aceste trei texte care, aşa cum am arătat mai sus, au apărut în limba română în cartea mea Plimbări printre idei şi emoţii 2013-2014 (BoD, 2015). Am tradus deci textele, le-am revizuit şi întregit şi apoi le-am publicat sub titlul Eine Wendung - von der Vernunft zu Emotionen (BoD, 2016). La prelucrarea acestei cărţi am constatat că extragerea celor trei texte din Plimbări… funcţionează ca un fel de lupă prin care se distinge cu claritate structura unei Volte spirituale. Cele trei texte nu au mai apărut ca simple „plimbări”, ci au primit un mesaj cu totul special…


Este pentru mine o datorie de ordin spiritual faţă de importanţa acestui mesaj şi, în acelaşi timp, una de ordin emoţional-sufletesc faţă de cititorii mei de limbă română să le fac cunoscută această „lupă” publicând O Voltă - de la raţiune înspre emoţii.


Vladimir Brânduş


Düsseldorf, octombrie 2016


În atenţia cititorului: Ideea centrală a acestei cărţi se profilează şi în cadrul unei lecturi selective (întru evitarea unor pasaje prea „seci” / teoretice).





2 O despărţire provizorie a acestor două lumi/sfere se operează des din raţiuni metodologice de cercetare, şi, mai ales în faza analitică, este binevenită. Însă la încercarea articulării unei sinteze, mai cu seamă atunci când e vorba de fenomene privind fiinţa umană, consider despărţirea celor două sfere a fi o greşeală. În plus: este normal ca un analist să se lase condus doar de raţiune, aşa cum un artist creator se lasă inspirat mai curând de emoţie.


3 Conceptul de monadă nu este de înţeles aici întrutotul în accepţiunea lui Leibniz (Monadologie - 1714), ci doar ca un sistem ce este indisolubil în componentele sale, are o inconfundabilă identitate şi este autarc. (Cuvântul îşi are originea în grecescul μόνος/monos = unic, singur, solitar etc., din care se trage şi cuvântul monarh) Conceptul de diadă îşi are originea în grecescul vechi δυάς (dyas) care înseamnă dualitate. Prin urmare înţelegem aici prin diadă un sistem compus din două elemente – respectiv două subsisteme – inseparabile, care acţionează şi reacţionează în permanentă interdependenţă.




Tăcerea, cifra zero şi liniştea




I-TĂCEREA


Tăcerea este punctul zero al comunicării între fiinţele umane. Ea interzice cuvântului să mai bată şi să mai răzbată din cugetul unuia în cel al altuia. Tăcerea apare în trei cazuri posibile: ea este ori refuzul de la bun început al comunicării, ori întreruperea subită a acesteia, ori sfârşitul ei. „Tăcerea are gustul morţii” spuneam la sfârşitul capitolului II în romanul meu Frumoasa insulă. Pentru cine are însă tăcerea „gustul morţii”? Pentru cel ce refuză comunicarea sau de-odată tace, sau pentru cel căruia i se „oferă” tăcerea şi ar fi vrut să mai audă ceva? Fără îndoială răspunsul este: pentru amândoi. Cel care refuză comunicarea, sau care tace subit întrerupând-o, „administrează” celui care ar dori, sau ar mai dori, să audă ceva de la el o „mică doză de moarte”. Acesta din urmă este nevoit să soarbă picătura de otravă-tăcere oferită şi rămâne singur cu cele spuse şi mai ales cu cele încă nespuse. Fiinţa umană, condamnată genetic la a fi una socială, este prin definiţie şi una comunicativă. Ea are nevoie de comunicare, este chiar dependentă de aceasta. Nimic mai firesc faptul că atunci când comunicarea va fi întreruptă, sau chiar refuzată de la bun început, să se ivească, atât în sufletul celui care a comunicat, sau ar fi comunicat, cât şi în acela al căruia comunicarea a fost receptată, sau doar dorită, însă refuzată, o senzaţie de gol şi singurătate care are „gustul morţii”. Căci punctul zero al comunicării poate pricinui greaţă şi ameţeală existenţială – el este mereu logodit cu nesiguranţa! Comunicarea moare în şi prin tăcere.


Refuzul şi chiar întreruperea subită a comunicării este pentru „celălalt” un act de umilire, pe când sfârşitul ei „normal” este doar „un mic Adio”. Poate tocmai din această pricină este înscris adânc în sensibilitatea umană ca atunci când cineva sfârşeşte un act de comunicare fără a-l fi întrerupt subit – fie scrisoare, cuvântare, convorbire telefonică sau chiar discuţie pe viu – să adauge în încheiere câteva cuvinte plăcute, prieteneşti celui căruia i-a scris sau vorbit. Este uman să nu introduci tăcerea prea abrupt şi impersonal – căci ea este rece… foarte rece.


Dar aceste câteva gânduri despre tăcere au o valabilitate doar îngrădită, şi anume numai în perimetrul strict al comunicării interumane în sensul tradiţional al noţiunii, adică prin limbă. În adevăr, lumea tăcerii este mult mai bogată în semnificaţii şi posibilităţi decât s-a putut întrezări mai sus.


Tăcerea vorbeşte! Oricât ar părea de ciudată ideea, tăcerea vorbeşte câteodată mai mult decât se poate rosti prin cuvinte. În plus ea înlesneşte şi chiar potenţează un alt limbaj, unul cu o mult mai mare eficienţă şi amplitudine decât cel al vorbelor. În cele ce urmează vom încerca să arătăm cum şi de ce realţia valorică dintre vorbire şi tăcere se schimbă în compataţie cu cea schiţată mai sus, ba chiar se poate inversa. Cu ajutorul unei mici excursii în domeniul istoriei matematicii vom consolida apoi teza şi totodată vom arăta că aşa-numitul punct zero al comunicării are cu totul alte însemnătăţi.


Mai întâi trebuie amintit faptul că refuzul unei comunicări sau întreruperea ei subită are deja o semnificaţie, ceea ce nu înseamnă încă o anume valoare a tăcerii ci, pur şi simplu, doar o intenţie a vorbitorului. Apoi, se cere a fi subliniat şi faptul că întro secvenţă comunicaţională prin cuvinte vorbite introducerea unei pauze scurte are dese ori şi funcţia de a potenţa (vezi a sublinia) valoarea emoţională, şi prin ea şi cea semantică, a cuvântului care precede sau succede scurta tăcere. Nici aici nu este vorba încă de o valoare a tăcerii (a pauzei), ci doar de un efect al ei, pe care oratorii sau actorii versaţi îl folosesc des şi cu multă eficienţă. În acest caz tăcerea capătă deja o funcţie operativă asupra cuvintelor.


Dar adevăratele valori potenţiale şi mai ales cele de potenţare a altor elemente, ca şi adevăratele semnificaţii ale tăcerii primesc şansa de a se reliefa doar atunci când cuvântul ajunge la limitele sale.


Cuvântul, elementul de bază tradiţional al comunicării, este o convenţie. Etimologia vocabulei româneşti „cuvânt” este din punct de vedere al sensului de-a dreptul genială şi, se pare, unică. „Cuvânt” işi are originea în latinescul conventum = reuniune/punere de acord. Conventum este un compus al lui veniō,-is, vēni, ventum = a veni. Ernout şi Meillet (Dictionnaire étymologique de la langue latine) arată cum conveniō, alături de sensul originar (reuniune, adunare), capătă şi un sens moral: a se potrivi cu, a cădea de acord, a se înţelege etc. Convenţie fiind, cuvântul are implicit ceva artificial în fiinţa sa. Luat ca atare, el este întotdeauna denotativ, el se referă univoc la ceea ce desemnează, însă fără nuanţe sau amănunte. Singur, un cuvânt nu ne spune mare lucru. Totul funcţionează perfect, însă numai în cadrul textelor simple de telegramă. Deîndată ce stări sufleteşti mai complicate, nuanţe sau subînţelesuri trebuiesc transmise, adică ex-primate prin cuvinte, este necesar ca acestea să fie îmbogăţite cu conotaţii. Cuvântul poate naşte conotaţii în două împrejurări: ori alăturat altor cuvinte (într-un text al meu spuneam „cuvintele cer cuvinte”), ori rostit de un actor bun cu starea şi intenţia corespunzătoare – altfel el, cuvântul, rămâne o convenţie moartă, văduvită de viaţă. Este adevărat că însăşi în viaţa de zi cu zi cel care se exprimă prin cuvinte, mai ales când doreşte să transmită stări sufleteşti, trăiri mai ample, alătură cuvintelor cuvinte – aşa cum cel mai bine fac striitorii talentaţi – şi chiar le subliniază cu gesturi, tonalităţi adecvate, priviri etc – aşa cum cel mai bine fac actorii buni. În acest fel procedează instinctiv fiecare om, cu mai multă sau mai puţină eficienţă, tocmai pentru a ajuta cuvintele să se îmbogăţească prin conotaţii, nuanţe, sensuri şi înţelesuri mai largi.


Sub aspect emoţional viaţa umană este însă extrem de complicată şi nuanţată. Când este vorba de stări sufleteşti profunde şi foarte intense, cuvintele ce s-ar folosi pentru a le ex-prima şi descrie îşi arată fatal limitele. „Rezervorul” lor potenţial de conotaţii se epuizează, limba leşină în neputinţă. Au fost foarte puţini scriitorii care au ştiut să „potrivească” în aşa fel cuvintele, încăt ele să poată forma o expresie eficientă a marilor trăiri emoţionale. Dar chiar cei care au reuşit o asemenea performanţă, cum de pildă Dostoievski, trebuie să se mulţumească doar cu sugerarea acestor trăiri de mare intensitate şi complexitate şi nu cu o transmitere a lor „sută la sută”. Asta deoarece receptarea unei expresii artistice este mereu un act subiectiv şi, mai ales, deoarece cuvântul este doar un germene semantic, o sămânţă mai mult sau mai puţin moartă, mai mult sau mai puţin uscată. El este o sămânţă ce a fost cândva în spiritul scriitorului o floare vie şi care va reînflori, asemănător şi totuşi puţin altfel(!), în spiritul cititorului. Cuvintele sunt iarna emoţiei, somnul ei hibernal, iar cititul şi înţelesul lor este primăvara emoţiei. Scriitorul încuie emoţiile sale în cuvinte-iarnă care aşteaptă cu răbdare re-învierea lor în primăvara lecturii. Scrisul conservă, cititul naşte! Cuvântul condamnă la infidelitate… e drept, la o infidelitate creatoare4. În spiritul acestor idei putem spune că viaţa ca atare este mai puţin vorbire decât trăire – ea se poate vorbi în mult mai mică măsură decât trăi. Cuvintele sunt indicatoare şi nu desfăşurătoare ale unui moment de viaţă.


Aşa, odată cu leşinul limbii, se naşte rolul şi însemnătatea cea mare a tăcerii. Odată ce cuvintele au amuţit, tăcerea devine aria de desfăşurare, brazda fertilă a unei alte limbi, lipsită de convenţii şi cu un vocabular ce tinde chiar către infinit. Această limbă este lumea vie şi într-adevăr adevărată a privirilor, a gesturilor şi a atitudinilor, a faptelor concrete. Fostul ajutător al expresiei verbale devine astfel maestrul suprem al limbii vieţii. Mediul său unic, dar şi părintele din care s-a născut, este tăcerea, lipsa de cuvinte. Ca formă de expresie, acest limbaj nu cunoaşte graniţe etno-geografice: el nici habar nu are de ce înseamnă a traduce. El este doar limbaj uman ce mult se-aseamănă cu muzica şi chiar deloc cu vorba. Limbajul privirilor, al gesturilor, atitudinilor şi al faptei concrete este chiar mai liber decât muzica: el nu ascultă de nici o lege matematică a tonalităţilor şi nici de legea armoniei. Singura lui lege este viaţa însăşi, al cărei desen doar el îl poate desena în întregime şi nici vreun maestru care s-a născut sau se va naşte vreodată pe-acest pământ nu va fi în stare de aşa ceva.

